Modrait

Modrait (symbol Mdt) je minerál zo skupiny vesuvianitu kryštalizujúci v tetragonálnej sústave. Je to Fe2+ analóg magnéziovesuvianitu a tiež Fe2+Fe2+ analóg vesuvianitu, cyprinu,  alumovesuvianitu a manganovesuvianitu. Jeho ideálny chemický vzorec je Ca19Fe2+Al4(Al6Fe2+2)(□4)□(SiO4)10(Si2O7)4(OH)10. Na rozdiel od vesuvianitu, má štruktúrnu pozíciu Y1 zaplnenú dvojmocným železom (Fe2+). Modrait predstavuje iba druhý nový minerál objavený po vyše sto rokoch z oblasti Malých Karpát, resp. celej západnej časti územia Slovenska, po schafarzikite z antimónového ložiska Pernek z roku 1921.

Typovou lokalitou je skarn v plytkom údolí Dolinky, 200 m JZ od Dolinkovského vrchu, chatová oblasť Harmónia, Modra, Malé Karpaty, Slovensko (48°21'49.8"N 17°18'43.2"E). Modrait náhodne objavili miestni zberatelia minerálov Pavol Uličný a Radoslav Vaverčák v roku 2020 a v roku 2021 odovzdali vzorku minerálu na výskum prof. Pavlovi Uherovi. Ako nový minerál bol schválený Komisiou pre nové minerály, nomenklatúru a klasifikáciu pri Medzinárodnej mineralogickej asociácii (anglická skratka CNMNC-IMA) až v roku 2024 po náročnom laboratórnom výskume a potvrdení chemického zloženia, kryštálovej štruktúry a fyzikálno-optických vlastností. Úlomky sivozelenej horniny s modraitom sa nachádzajú priamo v koryte potoka, alebo na okolitých svahoch. Modrait vytvára stĺpcovité (prizmatické) kryštály, alebo agregáty tmavohnedej farby, niekedy so silným skleným leskom. Veľkosť kryštálov sa pohybuje zvyčajne okolo 2 cm, výnimočne až 5 cm.

Modrait a sprievodné minerály (najmä diopsid až hedenbergit, menej kalcit, klinozoisit až epidot, titanit, grossulár a pyrit) sú produktmi kontaktnej metamorfózy devónskych vápencov so silikátovou prímesou. Túto termálnu premenu (okolo 600°C) spôsobil prienik (intrúzia) granitovej magmy dnešného modranského masívu a jej tepelné pôsobenie na okolité horniny.

 Referencie 

Kategória:Silikáty
Kategória:Minerály s typovou lokalitou na Slovensku
Kategória:Minerály opísané zo Slovenska
Kategória:Minerály Malých Karpát